LT Europos Sąjungos oficialusis leidinys L 220/11

KOMISIJOS REGLAMENTAS (EB) Nr. 815/2008

2008 m. rugpjūčio 14 d.

kuriuo dėl bendrojoje lengvatų sistemoje taikomos produktų kilmės sąvokos apibrėžties leidžiama nukrypti nuo Reglamento (EEB) Nr. 2454/93, kad būtų atsižvelgta į ypatingą Žaliojo Kyšulio padėtį, susijusią su tam tikrų žuvininkystės produktų eksportu į Bendriją

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,

atsižvelgdama į 1993 m. liepos 2 d. Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (2), ypač į jo 76 straipsnį,

kadangi:

(1) 2005 m. birželio 27 d. Tarybos reglamentu (EB) Nr. 980/2005 dėl bendrųjų tarifų lengvatų sistemos taikymo (3) Bendrija suteikė bendrųjų tarifų lengvatas Žaliajam Kyšuliui.

(2) Reglamente (EEB) Nr. 2454/93 nustatoma produktų kilmės sąvokos apibrėžtis, taikoma bendrųjų tarifų lengvatų sistemoje (toliau – BLS). Šio reglamento 76 straipsniu numatomos leidžiančios nukrypti nuo tos apibrėžties nuostatos, skirtos prašymą Bendrijai pateikusioms mažiausiai išsivysčiusioms šalims, kurioms taikomos lengvatos pagal BLS.

(3) Nuo 2005 m. kovo 1 d. Žaliajam Kyšuliui buvo taikomos lengvatos pagal AKR ir EB muitinių bendradarbiavimo komiteto sprendimą Nr. 2/2005, nukrypstantį nuo sąvokos „produktų kilmė“, siekiant atsižvelgti į ypatingą AKR valstybių padėtį dėl konservuotų tunų ir tunų nugarinės gamybos (SS ex 1604 pozicija) (4).

(4) Tačiau šios priemonės nebetaikomos nuo 2007 m. gruodžio 31 d., o Žaliasis Kyšulys dar nesudarė ekonominės partnerystės susitarimo su Bendrija. Todėl nuo 2008 m. sausio 1 d. vienintelė Žaliajam Kyšuliui likusi galima lengvatinė prekybos priemonė yra BLS.

(5) 2007 m. lapkričio 27 d. raštu Žaliasis Kyšulys pateikė prašymą dėl nuostatos, leidžiančios nukrypti nuo BLS kilmės taisyklių, pagal Reglamento (EEB) Nr. 2454/93 76 straipsnį. Prie šio prašymo 2008 m. vasario 27 d. raštu jis pateikė šį prašymą papildančią informaciją.

(6) Prašymas dėl leidžiančios nukrypti nuostatos pateiktas dėl bendro paruoštos ir konservuotos trijų rūšių žuvies, iš kurių dvi nenumatytos pagal Sprendimą Nr. 2/2005 suteikta leidžiančia nukrypti nuostata – paprastasis skumbrinis tunas ar skersadryžinis skumbrinis tunas, skumbrė ir tunas, metinio 1 561 tonos kiekio.

(7) Komisija apsvarstė prašymą dėl leidžiančios nukrypti nuostatos ir nustatė, kad jis yra išsamus ir tinkamai pagrįstas.

(8) Leidžianti nukrypti nuostata būtina tam, kad visus metus būtų užtikrintas nepertraukiamas tiekimas ir taip išsaugotos savo įsipareigojimus remti aptariamos veiklos plėtrą Žaliajame Kyšulyje patvirtinusios įmonės didelės investicijos.

(9) Ši investicija turėtų ne tik tiesioginį poveikį Žaliojo Kyšulio žuvininkystės pramonei prašyme dėl leidžiančios nukrypti nuostatos numatytų rūšių atžvilgiu, bet ir apskritai didelį netiesioginį naudingą poveikį Žaliojo Kyšulio žvejybos laivyno veiklos pagyvinimui. Jei Žaliasis Kyšulys naudotų daugiau laivų, palaipsniui gerėtų galimybės tiekti kilmę turinčią žuvį.

(10) Leidžianti nukrypti nuostata turėtų būti taikoma pakankamai ilgai, kad operatoriams būtų užtikrinti investicijos ir bendras nuspėjamumas, bet jokiu būdu ne ilgiau nei iki 2010 m. gruodžio 31 d., po kurios pagal BLS Žaliajam Kyšuliui nebebus taikoma specialioji priemonė, skirta mažiausiai išsivysčiusioms šalims. Vėliau Žaliojo Kyšulio konservų pramonės gyvybingumas turėtų būti užtikrinamas pagal ekonominės partnerystės susitarimą.

(11) Reglamente (EEB) Nr. 2454/93 nustatytos tarifinių kvotų administravimo taisyklės. Kad būtų užtikrintas veiksmingas administravimas, vykdomas glaudžiai bendradarbiaujant Žaliojo Kyšulio valdžios institucijoms, Bendrijos muitinėms ir Komisijai, tos taisyklės turėtų būti taikomos mutatis mutandis pagal šiuo reglamentu suteikiamą leidžiančią nukrypti nuostatą importuojamų prekių kiekiui.

(12) Kad būtų galima veiksmingiau stebėti, kaip taikoma nukrypti leidžianti nuostata, Žaliojo Kyšulio institucijos turėtų nuolat pranešti Komisijai duomenis apie išduotus kilmės sertifikatus.

(13) Prašyme Žaliojo Kyšulio valdžios institucijos nurodė, kad pirmaisiais taikymo metais po investicijų suinteresuotoji įmonė tikriausiai neturėtų gamybos pajėgumų visam prašomam kvotų kiekiui išnaudoti. Todėl 2009 ir 2010 metams reikėtų suteikti visą prašomų kvotų kiekį, o 2008 metų laikotarpiui, per kurį bus taikoma leidžianti nukrypti nuostata, kvotos turėtų būti sumažintos pro rata.

(14) Šiame reglamente numatytos priemonės atitinka Muitinės kodekso komiteto nuomonę,

PRIĖMĖ ŠĮ REGLAMENTĄ:

1 straipsnis

Nukrypstant nuo Reglamento (EEB) Nr. 2454/93 67 ir 97 straipsnių Žaliajame Kyšulyje iš kilmės neturinčios žuvies gaminami paruošti ar konservuoti skumbrė, paprastasis skumbrinis tunas, skersadryžinis skumbrinis tunas ir tunas, kurių KN kodai yra ex 1604 15, ex 1604 19 ir ex 1604 14, pagal 2, 3 ir 4 straipsniuose nustatytas sąlygas laikomi Žaliojo Kyšulio kilmės produktais.

2 straipsnis

1 straipsnyje numatyta leidžianti nukrypti nuostata taikoma tiesiogiai iš Žaliojo Kyšulio vežamoms ir į Bendriją importuojamoms prekėms nuo 2008 m. rugsėjo 1 d. iki 2010 m. gruodžio 31 d., atsižvelgiant į didžiausią leidžiamą priede nurodytą kiekvienos prekės metinį kiekį.

3 straipsnis

Priede nustatytas kiekis administruojamas pagal Reglamento (EEB) Nr. 2454/93 308a, 308b ir 308c straipsnius.

4 straipsnis

1. Žaliojo Kyšulio muitinė imasi 1 straipsnyje nurodytų eksportuojamų produktų kiekio patikrinimams atlikti būtinų priemonių.

2. A formos kilmės sertifikato, išduoto Žaliojo Kyšulio kompetentingų institucijų remiantis šio reglamento nuostatomis, 4 langelyje įrašoma: „Derogation – Regulation (EC) No 815/2008“.

3. Žaliojo Kyšulio kompetentingos institucijos kas ketvirtį Komisijai siunčia ataskaitą apie kiekį, kuriam pagal šį reglamentą buvo išduoti A formos kilmės sertifikatai, ir tų sertifikatų serijos numerius.

5 straipsnis

Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.

Jis taikomas nuo 2008 m. rugsėjo 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje, 2008 m. rugpjūčio 14 d. Komisijos vardu László KOVÁCS Komisijos narys

(1) OL L 302, 1992 10 19, p. 1. Reglamentas su paskutiniais pakeitimais, padarytais Reglamentu (EB) Nr. 1791/2006 (OL L 363, 2006 12 20, p. 1).

(2) OL L 253, 1993 10 11, p. 1. Reglamentas su paskutiniais pakeitimais, padarytais Reglamentu (EB) Nr. 214/2007 (OL L 62, 2007 3 1, p. 6).

(3) OL L 169, 2005 6 30, p. 1. Reglamentas su paskutiniais pakeitimais, padarytais Reglamentu (EB) Nr. 55/2008 (OL L 20, 2008 1 24, p. 1).

(4) OL L 61, 2005 3 8, p. 48.